
ՀԻՄՆԱՎՈՐՈՒՄ
«ՍԵՎԾՈՎՅԱՆ ԱՌԵՎՏՐԻ ԵՎ ԶԱՐԳԱՑՄԱՆ ԲԱՆԿԻ ԿԱՆՈՆԱԴՐԱԿԱՆ ԿԱՊԻՏԱԼԻ ՀԱՄԱԼՐՄԱՆ ԳՈՐԾԸՆԹԱՑԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲԱԺԱՆՈՐԴԱԳՐՈՒԹՅԱՆ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1.  Ընթացիկ իրավիճակը և իրավական ակտի ընդունման անհրաժեշտությունը
Հայաստանի Հանրապետությունը, հանդիսանալով Սևծովյան առևտրի և զարգացման բանկի (Բանկ) հիմնադիր անդամ երկիր, 1998 թվականից ի վեր իրականացնում է Բանկի հետ սերտ և բազմակողմանի համագործակցություն։ Բանկը հիմնադրվել է Սևծովյան տնտեսական համագործակցության կազմակերպության անդամ պետությունների՝ Ալբանիայի, Ադրբեջանի, Բուլղարիայի, Վրաստանի, Հունաստանի, Մոլդովայի, Ռումինիայի, Ռուսաստանի Դաշնության, Թուրքիայի և Ուկրաինայի կողմից՝ նպատակ ունենալով խթանել տարածաշրջանային տնտեսական զարգացումը և աջակցել անդամ պետությունների տնտեսական համագործակցությանը։
Իր գործունեության ողջ ընթացքում Բանկը հանդես է եկել որպես Հայաստանի Հանրապետության և անդամ այլ պետությունների կարևոր ֆինանսական գործընկեր՝ տրամադրելով առևտրային և ծրագրային ֆինանսավորում, երաշխիքներ, ինչպես նաև կապիտալ ներդրումներ, որոնք նշանակալի դեր են ունեցել պետական և մասնավոր հատվածների մի շարք ծրագրերի իրականացման գործում։
Բանկի Կառավարիչների խորհրդի կողմից 2024 թվականի մայիսի 21-ին ընդունված թիվ 220 որոշմամբ (Որոշում) հաստատված կանոնադրական կապիտալի երկրորդ համալրումը նոր հնարավորություններ է ստեղծում անդամ պետությունների համար։ Կապիտալի ավելացման նպատակն է ամրապնդել Բանկի ֆինանսական կարողությունները և հնարավորություն ընձեռել 2027-2030 թվականների ռազմավարության շրջանակներում առավել մեծ ուշադրություն դարձնելու տնտեսության իրական հատվածի զարգացմանը, պետություն-մասնավոր գործընկերության ծրագրերին և տարածաշրջանային նշանակություն ունեցող նախաձեռնություններին։
Որպես Բանկի հիմնադիր անդամ՝ Հայաստանի Հանրապետությունը, կողմ քվեարկելով կապիտալի ավելացման վերաբերյալ որոշմանը, վերահաստատել է իր հանձնառությունը Բանկի հետագա զարգացմանն ու գործունեության արդյունավետության բարձրացմանը։ 
Որոշման համաձայն՝ Բանկի կապիտալի երկրորդ ավելացման արդյունքում Բանկի բաժանորդագրման ենթակա կապիտալը կազմում է 816,536,800 եվրո՝ 710,032 բաժնեմաս, յուրաքանչյուրը 1,150 եվրո արժողությամբ:
Բաժանորդագրման ենթակա Բանկի կապիտալի ավելացումը բաժանված է երկու մասի՝
1.	30%-ը վճարման ենթակա կապիտալ, 
2.	70%-ը ցպահանջ կապիտալ:  
Ներկայումս Հայաստանի Հանրապետության մասնաբաժինը Բանկի կանոնադրական կապիտալում 1.01% է, բաժնեմասերի քանակը կազմում է 20,000, բաժանորդագրված կապիտալը՝ 23,000,000 եվրո, որից՝
· վճարված գումար՝ 6,900,000 եվրո,
· ցպահանջ գումար՝ 16,100,000 եվրո:
 Հայաստանի Հանրապետությունը լրացուցիչ բաժանորդագրվում է Բանկի կանոնադրական կապիտալին 7,136 բաժնեմասերի չափով (8,206,400 եվրո), պահպանելով ընդհանուր բաժնեմասերի 1.01%-ը: Արդյունքում Հայաստանի Հանրապետության բաժնեմասերի քանակը կկազմի 27,136, բաժանորդագրված կապիտալը՝ 31,206,400 եվրո:
Վճարումը պետք է կատարվի հետևյալ կերպ՝
•	30%-ի համար (2,461,920 եվրո) մինչև 31.12.2026թ. պետք է թողարկվի հասարակ անտոկոս մուրհակ, որը պետք է կանխիկացվի ութ հավասարաչափ մասնաբաժիններով՝ 2027-2034թթ. ընթացքում: Հայաստանը յուրաքանչյուր տարի պետք է վճարի 307,740 եվրո: Անդամ-պետությունները իրավունք ունեն մուրհակ թողարկելու փոխարեն վճարման ենթակա գումարը վճարեն կանխիկ, մեկ մասնաբաժնով:
•	70% -ը ենթակա է վճարման ըստ պահանջի:
Համաձայն  Որոշման՝ անդամ պետությունները պարտավոր են մինչև 2026 թվականի դեկտեմբերի 31-ը ավարտել անհրաժեշտ ներպետական ընթացակարգերը՝ իրենց լրացուցիչ բաժնեմասնակցության վճարումն ապահովելու նպատակով։ Այդ պարտավորությունը կարող է իրականացվել ինչպես մուրհակների (Promissory Notes) թողարկման, այնպես էլ կանխիկ վճարման միջոցով։
Հաշվի առնելով վերոգրյալը՝ սույն իրավական ակտի ընդունումը պայմանավորված է Հայաստանի Հանրապետության կողմից ստանձնած միջազգային պարտավորությունների կատարման, Բանկի կանոնադրական կապիտալում Հայաստանի մասնաբաժնի պահպանման, ինչպես նաև Բանկի հետ համագործակցության հետագա խորացման անհրաժեշտությամբ։

1. Առաջարկվող կարգավորման բնույթը
«Սևծովյան առևտրի և զարգացման բանկի կանոնադրական կապիտալի համալրման գործընթացին Հայաստանի Հանրապետության բաժանորդագրության մասին» ՀՀ կառավարության որոշման նախագծով (Նախագիծ) առաջարկվում է հավանություն տալ Սևծովյան առևտրի և զարգացման բանկի կանոնադրական կապիտալի ավելացման շրջանակներում Հայաստանի Հանրապետության մասնակցությանը։ 

3. Նախագծի մշակման գործընթացում ներգրավված ինստիտուտները, անձինք և  նրանց դիրքորոշումը
Նախագիծը մշակվել է ՀՀ ֆինանսների նախարարության կողմից:

1. Գործնական կիրառելիությունը և ակնկալվող արդյունքները
Նախագծի ընդունման անհրաժեշտությունը պայմանավորված է Բանկի կանոնադրական կապիտալի համալրման գործընթացին Հայաստանի Հանրապետության լիարժեք մասնակցությունն ապահովելու և Բանկի կանոնադրական կապիտալում իր ձայնի իրավունքի կշիռը պահպանելու անհրաժեշտությամբ։ Կարճաժամկետ կտրվածքով Նախագծի ընդունումը կերաշխավորի Բանկի ֆինանսական կայունության ամրապնդումը և կապահովի Հայաստանի Հանրապետության ստանձնած միջազգային պարտավորությունների պատշաճ կատարումը։ Երկարաժամկետ հեռանկարում ակնկալվում է, որ այս համագործակցությունը կընդլայնի Հայաստանի տնտեսության իրական հատվածում ֆինանսավորման նոր ծրագրերի հասանելիությունը, կնպաստի պետություն-մասնավոր համագործակցության խորացմանը և կապահովի Բանկի 2027-2030 թվականների ռազմավարության շրջանակներում նոր ներդրումների ներգրավումը Հայաստանի Հանրապետություն։  

5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին
Նախագծի ընդունման շրջանակներում ՀՀ 2027-2029թթ. պետական միջնաժամկետ ծախսերի ծրագրով նախատեսված են տարեկան 307,740.0 եվրո վճարումներ:

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Նախագիծը բխում է «Բաժին 3. Տնտեսական վերափոխում» բաժնի 1-ին («Գլոբալ և ինտեգրված տնտեսություն») գլխից (էջ 38), ինչպես նաև «Բաժին 6. Հանրային կառավարման արդյունավետություն և թվային վերափոխում» բաժնի «Հանրային ֆինանսների և ակտիվների արդյունավետ կառավարում» գլխից  (էջ 81)։ 

7. Տեղեկատվություն տվյալ ոլորտում առկա իրավապայմանագրային դաշտի վերաբերյալ
ՀՀ-ի և Բանկի միջև համագործակցությունը հիմնված է 1994 թվականին ստորագրված Բանկի հիմնադիր համաձայնագրի դրույթների վրա։ Ներկայումս գործող իրավապայմանագրային դաշտը թույլ է տալիս Հայաստանին մասնակցել Բանկի կառավարմանը և օգտվել տրամադրվող ֆինանսական գործիքներից։ Թողարկվող փաստաթուղթը (մուրհակը) ուղղակիորեն բխում է Բանկի կանոնադրական կապիտալի համալրման մասին Որոշումից և հանդիսանում է Հայաստանի Հանրապետության՝ որպես անդամ պետության, միջազգային պարտավորությունների կատարման միջոց։

8․  Վիճակագրական և փաստական տվյալներ
Բանկի վարկային պորտֆելը 2026 թվականի մայիսի վերջի դրությամբ կազմել է շուրջ 1,6 մլրդ եվրո, որից Հայաստանի Հանրապետությունում գործող վարկային ծրագրերը՝ շուրջ 86,0 մլն եվրո: Գործունեության ընթացքում Հայաստանում բանկի կողմից իրականացվել է շուրջ 150 մլն եվրո գումարի վարկային ծրագրեր:

9․ Շահառուների շրջանակ. 
Բանկի ակտիվ գործընկերներն են Հայաստանի առաջատար ֆինանսաբանկային կազմակերպություններ՝ «Հայէկոնոմբանկ»-ը, «Ամերիաբանկ»-ը, «Ինեկոբանկ»-ը, «Էվոկաբանկ»-ը, «Ներդրումների և զարգացման կորպորացիան», ինչպես նաև մասնավոր հատվածի ընկերություններ («ՍԱՍ-Գրուպ»)։  

